Leif Arne Ulland

Leif Arne Ulland (født 7. mars 1947 i Flekkefjord) er en norsk diplomat.

Ulland er utdannet cand.philol. fra Universitetet i Oslo fra 1976 med studier i statsvitenskap, fransk og engelsk. Han gikk inn utenrikstjenesten i 1977. Ullands første posteringer utenlands var i Ankara fra 1979 til 1982 og deretter ved Norges delegasjon til Europarådet i Strasbourg fra 1982 til 1985. I 1996 ble Ulland utnevnt til minister ved Norges delegasjon til NATO i Brussel hvor han tjenestegjorde frem til han ble utnevnt til underdirektør i Utenriksdepartementet i 1997 og avdelingsdirektør i 1998. I perioden 2001 til 2003 var han spesialrådgiver ved avdeling for sikkerhetspolitikk. I 2003 ble Ulland utnevnt til ambassadør i București hvor han tjenestegjorde frem til 2007. Han ble deretter på nytt spesialrådgiver i Utenriksdepartementet før han i 2011 ble utnevnt til ambassadør i Vilnius. Ulland tjenestegjorde i Litauen inntil han gikk av med pensjon i 2014.

Leif Arne Ulland ble i 2004 utnevnt til ridder av 1. klasse av St. Olavs Orden, og i 2012 til kommandør av Den Kongelige Norske Fortjenstorden.

Referanser

Eksterne lenker 
 Kgl. norsk ambassade i Vilnius

Norske ambassadører
Riddere av 1. klasse av St. Olavs Orden
Den Kongelige Norske Fortjenstorden